एन्फा अध्यक्ष र महासचिवविरुद्ध अविश्वास प्रस्ताव
अखिल नेपाल फुटबल संघ (एन्फा) का अध्यक्ष पंकज नेम्बाङ र महासचिव किरण राईविरुद्ध सोमबार अविश्वास प्रस्ताव दर्ता भएको छ । एन्फाको इतिहासमै अध्यक्षविरुद्ध अविश्वास प्रस्ताव आएको यो पहिलोपल्ट हो ।
काठमाडौँ — अखिल नेपाल फुटबल संघ (एन्फा) का अध्यक्ष पंकज नेम्बाङ र महासचिव किरण राईविरुद्ध सोमबार अविश्वास प्रस्ताव दर्ता भएको छ । एन्फाको इतिहासमै अध्यक्षविरुद्ध अविश्वास प्रस्ताव आएको यो पहिलोपल्ट हो ।अब एन्फाले ३० दिनभित्र विशेष साधारणसभा बोलाउनुपर्ने हुन्छ । पूर्वअध्यक्ष कर्माछिरिङ शेर्पाको नेतृत्वमा ८७ मध्ये ४९ सदस्यद्वारा हस्ताक्षरित अविश्वास प्रस्ताव दर्ता भएको हो ।त्यसअघि सोमबार बिहान नै एन्फाका वरिष्ठ उपाध्यक्ष वीरबहादुर खड्कालाई इमेलमार्फत अविश्वासको प्रस्ताव पठाइएको थियो । यसअघि विभिन्न डिभिजनमा लिग खेल्ने क्लबहरूले सामान्य अवस्थामा भर्चुअल साधारणसभा विधान विपरीत हुने भन्दै भौतिक उपस्थितिसहितको साधारणसभा माग गरेका थिए । उनीहरूले भौतिक उपस्थिति नहुने साधारणसभा बहिष्कार गर्ने र अध्यक्षविरुद्ध अविश्वास प्रस्ताव ल्याउने बताएका थिए । क्लबको चेतावनीलाई बेवास्ता गर्दै एन्फाले आइतबार स्थगित भएको साधारणसभा बोलाएपछि अविश्वास प्रस्ताव अगाडि आएको हो । कोरम नपुगेपछि साधारणसभा पनि हुन सकेको थिएन । एन्फाले भने सदस्य संस्थाहरूको विशेष सल्लाह सुझावबमोजिम एन्फा अध्यक्षबाट उक्त विशेष साधारणसभा स्थगित भएको जनाएको छ । साधारणसभामा बर्खास्तगी अभियोगका लागि ४० प्रतिशत अर्थात् ३४ मत चाहिने, विशेष साधारणसभाबाट बर्खास्त गर्नका लागि दुई तिहाइ अर्थात ५८ मत चाहिने छ । 